יניב גרין זוכה להוקרה בארנה ירושלים, צילום: עודד קרני, מנהלת הליגה.
לראשונה מאז אמצע הסיבוב הראשון עומדת הפועל ירושלים על שלושה ניצחונות רצופים, על יריבות ממקומות 1-4: מכבי ת"א ובני הרצליה בבית והפועל חולון בחוץ.
חלוקת הדקות בין הישראלים לזרים היתה שווה, אבל התפוקה של הישראלים: הלפרין, אליהו, טימור והוואל היתה הרבה יותר גבוהה. 52 נקודות לעומת 32 של הזרים. 18 אסיסטים (אליהו-8, טימור-6,הלפרין-4) לישראלים לעומת 2 בלבד של הזרים(!), מדד 65 לעומת 25. במילים אחרות פיאניג'אני מתחיל להבין שאליפות הוא ייקח עם הישראלים.
פריאיי הנרי עם ממוצע של כ-9 אסיסטים למשחק בשלושת המחזורים האחרונים. כשבשניים מהם הוא מסיים עם יותר אסיסטים (7 ו-10 בהתאמה) מאשר נקודות (4 ו-8 בהתאמה).
עידן זלמנסון בעונת שיא בקריירה שלו (השישית…) מוביל את ראשל"צ בדרך לפלייאוף. זלמנסון עם 16 דק' ממוצע למשחק (לפני כן באף עונה לא שיחק מעל 7 דקות בממוצע),הוא קלע העונה 192 נק', בחמש השנים הקודמות שלו בליגת העל קלע ביחד 169 נק' בלבד. בהם קולע 6.9 נק' למשחק (באף עונה עד כה לא עבר 2.5 נק' למשחק), קלע שלשה ראשונה בקריירה, קוטף 3.5 ריבאונדים ומדד משוקלל 7 (באף עונה לא עבר 1.6).
קרב אדיר על יתרון ביתיות בפלייאוף בין חמש קבוצות שפער של נקודה מפרידה ביניהן: ירושלים, הרצליה, חיפה, ראשל"צ ונהריה.